CELEX: 32016D0845
Language: et
Date: 2016-05-23 00:00:00
Title: Nõukogu otsus (EL) 2016/845, 23. mai 2016, millega määratakse kindlaks Euroopa Liidu nimel võetav seisukoht ühelt poolt Euroopa Liidu ja selle liikmesriikide ning teiselt poolt Korea Vabariigi vahelise raamlepinguga moodustatud ühiskomitees seoses ühiskomitee töökorra vastuvõtmise ning töörühmade moodustamise ja nende pädevuse kindlaksmääramisega

28.5.2016   
            
            
               ET
            
            
               Euroopa Liidu Teataja
            
            
               L 141/66
            
         NÕUKOGU OTSUS (EL) 2016/845,
   23. mai 2016,
   millega määratakse kindlaks Euroopa Liidu nimel võetav seisukoht ühelt poolt Euroopa Liidu ja selle liikmesriikide ning teiselt poolt Korea Vabariigi vahelise raamlepinguga moodustatud ühiskomitees seoses ühiskomitee töökorra vastuvõtmise ning töörühmade moodustamise ja nende pädevuse kindlaksmääramisega
   EUROOPA LIIDU NÕUKOGU,
   võttes arvesse Euroopa Liidu toimimise lepingut, eriti selle artikleid 207 ja 212 koostoimes artikli 218 lõikega 9,
   võttes arvesse Euroopa Komisjoni ettepanekut
   ning arvestades järgmist:
   
               (1)
            
            
               Raamleping ühelt poolt Euroopa Liidu ja selle liikmesriikide ning teiselt poolt Korea Vabariigi vahel (1) („leping“) jõustus 1. juunil 2014.
            
         
               (2)
            
            
               Aitamaks kaasa lepingu tulemuslikule rakendamisele, tuleks selle institutsioonilise raamistiku moodustamine võimalikult pea lõpule viia, võttes vastu ühiskomitee töökorra.
            
         
               (3)
            
            
               Lepingu artikli 44 kohaselt moodustati ühiskomitee, et tagada mh lepingu nõuetekohane toimimine ja rakendamine („ühiskomitee“).
            
         
               (4)
            
            
               Aitamaks kaasa lepingu tulemuslikule rakendamisele, tuleks võtta vastu ühiskomitee töökord.
            
         
               (5)
            
            
               Selleks et võimaldada ekspertide tasandi arutelusid lepingu kohaldamisalasse kuuluvates põhivaldkondades, võidakse moodustada töörühmasid.
            
         
               (6)
            
            
               Seetõttu peaks liidu võetav seisukoht ühiskomitees seoses kõnealuse ühiskomitee töökorra vastuvõtmisega ja töörühmade moodustamisega põhinema käesolevale otsusele lisatud ühiskomitee otsuste eelnõudel,
            
         ON VASTU VÕTNUD KÄESOLEVA OTSUSE:
   Artikkel 1
   1.   Seisukoht, mis võetakse Euroopa Liidu nimel lepingu artikli 44 kohaselt moodustatud ühiskomitees seoses
   
               a)
            
            
               ühiskomitee töökorra vastuvõtmise ning
            
         
               b)
            
            
               töörühmade moodustamise ja nende pädevuse kindlaksmääramisega,
            
         põhineb käesolevale otsusele lisatud ühiskomitee otsuste eelnõudel.
   2.   Otsuste eelnõude väiksemates muudatustes võivad liidu esindajad ühiskomitees kokku leppida ilma nõukogu täiendava otsuseta.
   Artikkel 2
   Käesolev otsus jõustub selle vastuvõtmise kuupäeval.
   
      Brüssel, 23. mai 2016
      
         
            Nõukogu nimel
         
         
            eesistuja
         
         F. MOGHERINI
      
   
   
      (1)  Nõukogu 12. mai 2014. aasta otsus 2014/278/EL ühelt poolt Euroopa Liidu ja selle liikmesriikide ning teiselt poolt Korea Vabariigi vahelise raamlepingu sõlmimise kohta kõikides küsimustes peale tagasivõtmise (ELT L 145, 16.5.2014, lk 1).
   
      EELNÕU
      ELi JA KOREA VABARIIGI ÜHISKOMITEE OTSUS nr 1/2016,
      …,
      millega võetakse vastu ühiskomitee töökord
      ELi JA KOREA VABARIIGI ÜHISKOMITEE,
      võttes arvesse raamlepingut ühelt poolt Euroopa Liidu ja selle liikmesriikide ning teiselt poolt Korea Vabariigi vahel („leping“), eriti selle artiklit 44,
      ning arvestades järgmist:
      
                  (1)
               
               
                  Leping jõustus 1. juunil 2014.
               
            
                  (2)
               
               
                  Selleks et aidata kaasa lepingu tulemuslikule rakendamisele, tuleks võtta vastu ühiskomitee töökord,
               
            ON VASTU VÕTNUD KÄESOLEVA OTSUSE:
      Ainus artikkel
      Võetakse vastu ühiskomitee töökord, mis on esitatud käesoleva otsuse lisas.
      
         …,
         
            
               ELi ja Korea Vabariigi ühiskomitee
            
            
               eesistuja
            
         
      
      
         LISA
         
            ÜHISKOMITEE TÖÖKORD
         
         Artikkel 1
         Koosseis ja eesistuja
         1.   Ühelt poolt Euroopa Liidu ja selle liikmesriikide ning teiselt poolt Korea Vabariigi vahelise raamlepingu (edaspidi „leping“) artikli 44 kohaselt moodustatud ühiskomitee täidab lepingu artiklis 44 sätestatud ülesandeid.
         2.   Ühiskomiteesse kuuluvad mõlema lepinguosalise sobival tasemel esindajad.
         3.   Ühiskomitee eesistujaks on kalendriaasta kaupa lepinguosalised vaheldumisi. Ühiskomitee eesistujaks on liidu välisasjade ja julgeolekupoliitika kõrge esindaja või Korea Vabariigi välisminister. Eesistuja võib oma ülesandeid delegeerida.
         4.   Esimene ajavahemik algab ühiskomitee esimese koosoleku kuupäeval ja lõpeb sama aasta 31. detsembril.
         Artikkel 2
         Koosolekud
         1.   Ühiskomitee kohtub tavaliselt kord aastas. Ühiskomitee koosolekud kutsub kokku eesistuja ja need toimuvad vaheldumisi Brüsselis ja Soulis ühiselt kokku lepitud kuupäeval. Ühiskomitee erakorralisi koosolekuid võidakse lepinguosaliste kokkuleppel korraldada ükskõik kumma lepinguosalise taotlusel.
         2.   Ühiskomitee koguneb tavapäraselt kõrgemate ametnike tasemel, kui lepinguosalised ei ole kokku leppinud teisiti.
         Artikkel 3
         Avalikustamine
         Ühiskomitee koosolekud ei ole avalikud, kui ei ole otsustatud teisiti.
         Artikkel 4
         Osalejad
         1.   Enne iga koosolekut teatatakse eesistujale sekretariaadi vahendusel iga lepinguosalise delegatsiooni kavandatav koosseis.
         2.   Asjakohasel juhul ja lepinguosaliste vastastikusel kokkuleppel võib ühiskomitee koosolekutele kutsuda eksperte või muude asutuste esindajaid kas vaatlejana või teabe esitamiseks konkreetse teema kohta.
         Artikkel 5
         Sekretariaat
         Euroopa välisteenistuse esindaja ja Korea Vabariigi välisministeeriumi esindaja tegutsevad ühiselt ühiskomitee sekretäridena. Kogu ühiskomitee eesistuja kirjavahetus edastatakse sekretäridele. Ühiskomitee eesistuja kirjavahetust võib pidada kirjalikult, sh elektronposti teel.
         Artikkel 6
         Koosoleku päevakord
         1.   Eesistuja koostab iga koosoleku esialgse päevakorra. Esialgne päevakord saadetakse koos asjaomaste dokumentidega teisele lepinguosalisele hiljemalt 15 päeva enne koosoleku algust.
         2.   Esialgne päevakord sisaldab punkte, mis on esitatud vähemalt 21 päeva enne koosoleku algust.
         3.   Iga koosoleku alguses võtab ühiskomitee vastu päevakorra. Lepinguosaliste kokkuleppel võidakse päevakorda võtta ka küsimusi, mis esialgses päevakorras ei sisaldunud.
         4.   Erijuhtudel ilmnevaid vajadusi arvestades võib eesistuja mõlema lepinguosalise nõusolekul lõikes 1 osutatud tähtaegu lühendada.
         Artikkel 7
         Protokoll
         1.   Kaks sekretäri koostavad ühiselt iga koosoleku esialgse protokolli tavaliselt 30 kalendripäeva jooksul pärast koosolekut. Esialgne protokoll tugineb eesistuja kokkuvõttele ühiskomitee tehtud järeldustest.
         2.   Mõlemad lepinguosalised kiidavad koosoleku protokolli 45 kalendripäeva jooksul pärast koosoleku toimumise kuupäeva või lepinguosaliste poolt kokkulepitud tähtajal heaks. Kui esialgse protokolli osas on jõutud kokkuleppele, kirjutavad eesistuja ja sekretärid alla kaks originaaleksemplari. Kumbki lepinguosaline saab ühe originaaleksemplari.
         Artikkel 8
         Arutelud
         1.   Kui ühiskomitee võtab vastu otsuseid või soovitusi, on nende pealkiri vastavalt „otsus“ või „soovitus“, millele järgneb seerianumber, vastuvõtmise kuupäev ja otsuse teema kirjeldus. Igas otsuses sätestatakse selle jõustumise kuupäev. Lepinguosalised võtavad ühiskomitee otsused ja soovitused vastu vastastikusel kokkuleppel.
         2.   Ühiskomitee võib vastu võtta otsuseid või anda soovitusi kirjaliku menetluse teel, kui mõlemad lepinguosalised selles kokku lepivad. Lepinguosaliste vastastikusel kokkuleppel võidakse näha ette kirjaliku menetluse lõpuleviimise tähtaeg, mille järel ühiskomitee eesistuja võib deklareerida juhul, kui ükski lepinguosaline ei ole vastu, et on saavutatud lepinguosaliste vastastikune kokkulepe.
         3.   Ühiskomitees vastuvõetud otsused ja soovitused kinnitatakse kahes originaaleksemplaris ühiskomitee eesistuja allkirjaga.
         4.   Kumbki lepinguosaline võib otsustada avaldada ühiskomitee otsused ja soovitused oma ametlikus väljaandes.
         Artikkel 9
         Kirjavahetus
         1.   Ühiskomiteele adresseeritud kirjavahetus suunatakse ühele sekretärile, kes omakorda teavitab teist sekretäri.
         2.   Sekretariaat tagab, et ühiskomiteele adresseeritud kirjavahetus edastatakse eesistujale ja saadetakse asjakohasel juhul edasi, nagu käesoleva töökorra artiklis 10 osutatud dokumendid.
         3.   Eesistuja saadetud kirjad edastab sekretariaat lepinguosalistele ja asjakohasel juhul saadetakse need edasi, nagu käesoleva töökorra artiklis 10 osutatud dokumendid.
         Artikkel 10
         Dokumendid
         1.   Kui ühiskomitee arutelud põhinevad kirjalikel dokumentidel, nummerdab sekretariaat kõnealused dokumendid ning saadab need edasi liikmetele.
         2.   Kumbki sekretär vastutab dokumentide edasisaatmise eest oma lepinguosalise asjaomastele liikmetele ühiskomitees ning saadetavate dokumentide koopiate süstemaatilise saatmise eest teisele sekretärile.
         Artikkel 11
         Kulud
         1.   Lepinguosalised kannavad kõik ühiskomitee koosolekutel osalemisega seotud kulud ise, sealhulgas personali-, reisi-, elamis-, posti- ja telekommunikatsioonikulud.
         2.   Koosolekute korraldamise ja dokumentide paljundamisega seotud kulud kannab koosolekut võõrustav lepinguosaline.
         Artikkel 12
         Töökorra muutmine
         Käesolevat töökorda võib muuta lepinguosaliste vastastikusel kokkuleppel vastavalt artiklile 8.
         Artikkel 13
         Töörühmad
         1.   Ühiskomitee võib otsustada moodustada töörühmi, kes aitaksid ühiskomiteel tema ülesandeid täita.
         2.   Ühiskomitee võib otsustada saata olemasolevad töörühmad laiali, kindlaks määrata või muuta nende pädevust või moodustada täiendavaid töörühmi.
         3.   Töörühmad esitavad pärast iga oma koosolekut aruande ühiskomiteele.
         4.   Töörühmadel ei ole otsustusõigust, aga nad võivad esitada ühiskomiteele ettepanekuid.
      
   
   
      EELNÕU
      ELi JA KOREA VABARIIGI ÜHISKOMITEE OTSUS nr 2/2016,
      …,
      töörühmade moodustamise ja nende pädevuse kindlaksmääramise kohta
      ELi JA KOREA VABARIIGI ÜHISKOMITEE,
      võttes arvesse ühelt poolt Euroopa Liidu ja tema liikmesriikide ning teiselt poolt Korea Vabariigi vahel sõlmitud raamlepingut (edaspidi „leping“), eriti selle artiklit 44, ning ühiskomitee töökorra artiklit 13,
      ning arvestades järgmist:
      
                  (1)
               
               
                  Selleks et võimaldada ekspertide tasandi arutelusid lepingu kohaldamisalasse kuuluvates põhivaldkondades, tuleks moodustada töörühmad. Lepinguosaliste nõusolekul võib nii töörühmade loetelu kui ka iga töörühma pädevust muuta.
               
            
                  (2)
               
               
                  Vastavalt ühiskomitee töökorra artiklile 13 võib ühiskomitee moodustada töörühmi, kes aitaksid ühiskomiteel tema ülesandeid täita,
               
            ON VASTU VÕTNUD KÄESOLEVA OTSUSE:
      Ainus artikkel
      Moodustatakse käesoleva otsuse I lisas loetletud töörühmad. Töörühmade pädevus on sätestatud käesoleva otsuse II lisas.
      
         …,
         
            
               ELi ja Korea Vabariigi ühiskomitee nimel
            
            
               eesistuja
            
         
      
      
         I LISA
         
            ELI JA KOREA VABARIIGI ÜHISKOMITEE TÖÖRÜHMAD
         
         
                     1)
                  
                  
                     Energeetika, keskkonna ja kliimamuutuse töörühm.
                  
               
                     2)
                  
                  
                     Terrorismivastase võitluse töörühm.
                  
               
      
         II LISA
         
            EUROOPA LIIDU JA SELLE LIIKMESRIIKIDE NING TEISELT POOLT KOREA VABARIIGI VAHELISE RAAMLEPINGU ALUSEL MOODUSTATUD TÖÖRÜHMADE PÄDEVUS
         
         Artikkel 1
         1.   Iga töörühm võib käsitleda oma koosolekutel lepingu rakendamisega seotud küsimusi tema pädevusse kuuluvates valdkondades.
         2.   Töörühmad võivad arutada ka kahepoolse koostöö asjaomase valdkonnaga seonduvaid teemasid või konkreetseid projekte.
         3.   Kui üks lepinguosaline seda taotleb, võib tõstatada ka üksikküsimusi.
         Artikkel 2
         Töörühmad töötavad ühiskomitee alluvuses. Nad annavad aru ja edastavad oma koosolekute protokollid ja järeldused ühiskomitee eesistujale 30 kalendripäeva jooksul pärast iga koosolekut.
         Artikkel 3
         Töörühmad koosnevad lepinguosaliste esindajatest.
         Lepinguosaliste kokkuleppel võivad töörühmad kutsuda oma koosolekutele eksperte ja vajaduse korral kuulata ära nende arvamused päevakorra konkreetsete punktide kohta.
         Artikkel 4
         Töörühmi juhivad vaheldumisi mõlemad lepinguosalised vastavalt ühiskomitee töökorrale.
         Artikkel 5
         Euroopa välisteenistuse esindaja ja Korea Vabariigi välisministeeriumi esindaja tegutsevad ühiselt töörühmade alaliste sekretäridena. Kõik konkreetset töörühma käsitlevad teated edastatakse mõlemale sekretärile.
         Artikkel 6
         1.   Töörühmad tulevad kokku vajaduse korral lepinguosaliste kokkuleppel ükskõik kumma lepinguosalise kirjaliku taotluse alusel. Iga koosolek peetakse lepinguosaliste vahel kokkulepitud kohas ja kuupäeval.
         2.   Töörühma koosoleku kokkukutsumise taotluse saamisel ühelt lepinguosaliselt vastab teise lepinguosalise sekretär sellele 15 tööpäeva jooksul.
         3.   Eriti kiireloomulistel juhtudel võidakse töörühma koosolek lepinguosaliste kokkuleppel kokku kutsuda ka lühema etteteatamisajaga.
         4.   Enne iga koosolekut teatatakse eesistujale mõlema lepinguosalise delegatsiooni kavandatud koosseis.
         5.   Töörühmade koosolekuid kutsuvad kokku kaks sekretäri ühiselt.
         Artikkel 7
         Punktid päevakorda lisamiseks esitatakse sekretäridele vähemalt 15 tööpäeva enne töörühma asjaomase koosoleku kuupäeva. Seotud dokumendid esitatakse sekretäridele vähemalt 10 tööpäeva enne koosolekut. Sekretärid edastavad esialgse päevakorra hiljemalt 5 tööpäeva enne koosolekut. Lõplik päevakord kinnitatakse mõlema lepinguosalise kokkuleppel. Erandlikel juhtudel võib lepinguosaliste kokkuleppel punkte päevakorda lisada lühema tähtaja jooksul.
         Artikkel 8
         Iga koosoleku kohta koostatakse protokoll.
         Töörühmade koosolekud ei ole avalikud, kui ei ole otsustatud teisiti.